**บทคัดย่อ**

ความคลาดเคลื่อนทางยา (medication error) สามารถเกิดได้ในแต่ละขั้นตอนของกระบวนการใช้ยาเพื่อความปลอดภัยในการใช้ยาของผู้ป่วยจึงมีความจำเป็นที่จะต้องศึกษาการจัดการความคลาดเคลื่อนทางยาเพื่อใช้เป็นข้อมูลย้อนกลับไปสู่การวิเคราะห์หาสาเหตุและหาทางป้องกันความคลาดเคลื่อนที่จะเกิดขึ้น การศึกษานี้เป็นการศึกษาวิจัยแบบ Routine to Research มีประชากรและกลุ่มตัวอย่าง คือผู้ป่วยนอกและผู้ป่วยในทุกรายที่มารักษาที่โรงพยาบาลสมเด็จที่มารักษาตั้งแต่ปี พ.ศ. 2559 ถึง ปี พ.ศ. 2561 ผลการศึกษาพบว่าอัตราความคลาดเคลื่อนทางยา (medication error)ผู้ป่วยนอกต่อ1,000 ใบสั่งยา ลดลงจาก 12.25 ครั้ง เป็น 10.12 ครั้ง และเพิ่มขึ้นในปี2561 เป็น 21.75 ครั้ง อัตราความคลาดเคลื่อนทางยาของผู้ป่วยในต่อ 1,000 วันนอน พบว่าอัตราความคลาดเคลื่อนทางยาทั้งหมดมีแนวโน้มลดลง จาก 16.90 ครั้ง เป็น 13.01 ครั้งและ 10.88 ครั้งตามลำดับ โดยระดับความรุนแรงของความคลาดเคลื่อนส่วนใหญ่อยู่ในระดับ B มากกว่าร้อยละ 90 ความคลาดเคลื่อนทางยาที่เกิดจากเกิดจากยารูปพ้อง - มองคล้ายหรือยารูปคล้าย-เสียงพ้อง (LASA) พบว่ามีจำนวน 244 ครั้ง ซึ่งหลังจากมีการปรับวิธีการเตือน LASA วงล้อที่ 1 พบความคลาดเคลื่อนทางยาเพิ่มขึ้นเป็น 361 ครั้ง และจากนั้นมีการปรับระบบการจัดการยา LASAเพิ่มขึ้น ทำให้ความคลาดเคลื่อนจากยา LASA ลดลงเป็น 178 ครั้ง

สรุปได้ว่าการจัดการระบบยาสามารถลดอัตราความคลาดเคลื่อนในผู้ป่วยในได้ และลดความคลาดเคลื่อนทางยาในยา LASA ได้

คำสำคัญ : ความคลาดเคลื่อนทางยา , อัตราความคลาดเคลื่อนทางยา ,medication eroor ,LASA